CELEX: 32013D0036(01)
Language: el
Date: 2013-09-26 00:00:00
Title: 2013/646/ΕΕ: Απόφαση της Ευρωπαϊκής Κεντρικής Τράπεζας, της 26ης Σεπτεμβρίου 2013 , σχετικά με συμπληρωματικά προσωρινά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών (ΕΚΤ/2013/36)

12.11.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 301/13
            
         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 26ης Σεπτεμβρίου 2013
   σχετικά με συμπληρωματικά προσωρινά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών
   (ΕΚΤ/2013/36)
   (2013/646/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως την πρώτη περίπτωση του άρθρου 127 παράγραφος 2,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως την πρώτη περίπτωση του άρθρου 3.1, το άρθρο 12.1, το άρθρο 14.3 και το άρθρο 18.2,
   Έχοντας υπόψη την κατευθυντήρια γραμμή ΕΚΤ/2011/14, της 20ής Σεπτεμβρίου 2011, σχετικά με τα μέσα και τις διαδικασίες νομισματικής πολιτικής του Ευρωσυστήματος (1) και την απόφαση ΕΚΤ/2013/6, της 20ής Μαρτίου 2013, για τους όρους σχετικά με τη χρησιμοποίηση ως ασφαλειών για πράξεις νομισματικής πολιτικής του Ευρωσυστήματος μη καλυμμένων εγγυημένων από κυβερνήσεις τραπεζικών ομολογιών ιδίας χρήσεως (2),
   Έχοντας υπόψη την κατευθυντήρια γραμμή ΕΚΤ/2013/4, της 20ής Μαρτίου 2013, σχετικά με συμπληρωματικά προσωρινά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών και σχετικά με την τροποποίηση της κατευθυντήριας γραμμής ΕΚΤ/2007/9 (3), καθώς και την απόφαση ΕΚΤ/2013/22, της 5ης Ιουλίου 2013, σχετικά με προσωρινά μέτρα που αφορούν την καταλληλότητα εμπορεύσιμων χρεογράφων εκδόσεως ή πλήρους εγγυήσεως της Κυπριακής Δημοκρατίας (4),
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 18.1 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ (εφεξής οι «ΕθνΚΤ») μπορούν να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια. Οι γενικοί όροι υπό τους οποίους η ΕΚΤ και οι ΕθνΚΤ δέχονται να συμμετέχουν σε πιστοδοτικές και πιστοληπτικές πράξεις, περιλαμβανομένων των κριτηρίων καθορισμού της καταλληλότητας των ασφαλειών για τους σκοπούς των πράξεων νομισματικής πολιτικής του Ευρωσυστήματος, προβλέπονται στο παράρτημα I της κατευθυντήριας γραμμής ΕΚΤ/2011/14, το οποίο τροποποιήθηκε όσον αφορά τους όρους σχετικά με τη χρησιμοποίηση ως ασφαλειών για πράξεις νομισματικής πολιτικής του Ευρωσυστήματος μη καλυμμένων εγγυημένων από κυβερνήσεις τραπεζικών ομολογιών ιδίας χρήσεως με την απόφαση ΕΚΤ/2013/6.
            
         
               (2)
            
            
               Σύμφωνα με την ενότητα 1.6 του παραρτήματος I της κατευθυντήριας γραμμής ΕΚΤ/2011/14, το διοικητικό συμβούλιο μπορεί οποτεδήποτε να τροποποιεί τα μέσα, τους όρους, τα κριτήρια και τις διαδικασίες διενέργειας των πράξεων νομισματικής πολιτικής του Ευρωσυστήματος.
            
         
               (3)
            
            
               Με την κατευθυντήρια γραμμή ΕΚΤ/2013/4 και με την απόφαση ΕΚΤ/2013/22 θεσπίστηκαν συμπληρωματικά προσωρινά μέτρα όσον αφορά την καταλληλότητα των ασφαλειών για τις πιστοδοτικές και πιστοληπτικές πράξεις του Ευρωσυστήματος.
            
         
               (4)
            
            
               Στις 17 Ιουλίου 2013 το διοικητικό συμβούλιο αποφάσισε να ενισχύσει περαιτέρω το πλαίσιό του περί ελέγχου κινδύνων, προσαρμόζοντας τα κριτήρια καταλληλότητας και τις περικοπές που εφαρμόζονται στις ασφάλειες οι οποίες γίνονται αποδεκτές για τους σκοπούς των πράξεων νομισματικής πολιτικής του Ευρωσυστήματος και θεσπίζοντας ορισμένα συμπληρωματικά μέτρα για τη βελτίωση της συνολικής συνέπειας του πλαισίου και της πρακτικής εφαρμογής του. Μερικές από αυτές τις αποφάσεις επηρεάζουν τα συμπληρωματικά προσωρινά μέτρα όσον αφορά τις πράξεις κύριας αναχρηματοδότησης του Ευρωσυστήματος και την καταλληλότητα των ασφαλειών, τα οποία προβλέπει η κατευθυντήρια γραμμή ΕΚΤ/2013/4, και ιδίως τις περικοπές αποτίμησης και τις διατάξεις περί αδιάλειπτης εξυπηρέτησης των δανείων που είναι εφαρμοστέες στους αποδεκτούς δυνάμει της εν λόγω κατευθυντήριας γραμμής τίτλους που προέρχονται από τιτλοποίηση.
            
         
               (5)
            
            
               Επίσης, το διοικητικό συμβούλιο αποφάσισε να τροποποιήσει τα κριτήρια καταλληλότητας που είναι εφαρμοστέα στις πρόσθετες δανειακές απαιτήσεις σύμφωνα με το προσωρινό πλαίσιο του Ευρωσυστήματος που διέπει τη σύσταση ασφαλειών.
            
         
               (6)
            
            
               Οι αποφάσεις που αναφέρονται στις αιτιολογικές σκέψεις 4 και 5 θα πρέπει να περιληφθούν σε απόφαση της ΕΚΤ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποιήσεις ορισμένων διατάξεων της κατευθυντήριας γραμμής ΕΚΤ/2013/4
   1.   Οι κανόνες διενέργειας πράξεων νομισματικής πολιτικής του Ευρωσυστήματος και τα κριτήρια καθορισμού της καταλληλότητας των ασφαλειών που προβλέπονται στην παρούσα απόφαση είναι εφαρμοστέα σε συνδυασμό με άλλες νομικές πράξεις του Ευρωσυστήματος που αφορούν τα μέσα και τις διαδικασίες νομισματικής πολιτικής του Ευρωσυστήματος, και ιδίως με την κατευθυντήρια γραμμή ΕΚΤ/2013/4.
   2.   Σε περίπτωση διαφορών μεταξύ της παρούσας απόφασης και της κατευθυντήριας γραμμής ΕΚΤ/2013/4, και/ή τυχόν μέτρων εφαρμογής τους σε εθνικό επίπεδο, κατισχύει η παρούσα απόφαση. Οι ΕθνΚΤ εξακολουθούν να εφαρμόζουν αυτούσιες όλες τις διατάξεις της κατευθυντήριας γραμμής ΕΚΤ/2013/4, εκτός αν προβλέπεται άλλως στην παρούσα απόφαση.
   Άρθρο 2
   Περικοπές τίτλων από τιτλοποίηση που είναι αποδεκτοί σύμφωνα με το προσωρινό πλαίσιο
   1.   Οι προερχόμενοι από τιτλοποίηση τίτλοι του άρθρου 3 παράγραφος 1 της κατευθυντήριας γραμμής ΕΚΤ/2013/4 υπόκεινται στις ακόλουθες περικοπές αποτίμησης:
   
               α)
            
            
               10 % εφόσον έχουν λάβει δύο αξιολογήσεις επιπέδου τουλάχιστον «single A» (5)·
            
         
               β)
            
            
               22 % εφόσον δεν έχουν λάβει δύο αξιολογήσεις επιπέδου τουλάχιστον «single A».
            
         2.   Οι προερχόμενοι από τιτλοποίηση τίτλοι του άρθρου 3 παράγραφος 5 της κατευθυντήριας γραμμής ΕΚΤ/2013/4 υπόκεινται σε περικοπή αποτίμησης 22 %.
   Άρθρο 3
   Διατάξεις περί αδιάλειπτης εξυπηρέτησης των δανείων
   1.   Για τους σκοπούς του άρθρου 3 παράγραφος 6 της κατευθυντήριας γραμμής ΕΚΤ/2013/4, ο όρος «διατάξεις περί αδιάλειπτης εξυπηρέτησης των δανείων» έχει την έννοια που του αποδίδεται με την παράγραφο 2 κατωτέρω.
   2.   Ως «διατάξεις περί αδιάλειπτης εξυπηρέτησης των δανείων» νοούνται διατάξεις που περιλαμβάνονται στη νομική τεκμηρίωση τίτλου που προέρχεται από τιτλοποίηση και είναι είτε διατάξεις σχετικά με τον ορισμό εφεδρικού διαχειριστή είτε διατάξεις σχετικά με τον ορισμό μεσολαβητή για την παροχή υπηρεσιών εφεδρικού διαχειριστή (εφόσον δεν υπάρχουν διατάξεις σχετικά με τον ορισμό εφεδρικού διαχειριστή). Σε περίπτωση διατάξεων σχετικά με τον ορισμό μεσολαβητή για την παροχή υπηρεσιών εφεδρικού διαχειριστή, ορίζεται μεσολαβητής για την παροχή υπηρεσιών εφεδρικού διαχειριστή, ο οποίος εντέλλεται να βρει κατάλληλο εφεδρικό διαχειριστή εντός 60 ημερών από την επέλευση του γεγονότος που προκάλεσε την αντικατάσταση του διαχειριστή, προκειμένου να εξασφαλιστεί η εμπρόθεσμη αποπληρωμή και εξυπηρέτηση του προερχόμενου από τιτλοποίηση τίτλου. Οι εν λόγω διατάξεις περιέχουν επίσης αναφορές σε γεγονότα η επέλευση των οποίων έχει ως αποτέλεσμα την αντικατάσταση του διαχειριστή και τον διορισμό εφεδρικού διαχειριστή και τα οποία μπορούν να βασίζονται και/ή να μη βασίζονται στην πιστοληπτική διαβάθμιση, π.χ. μη εκπλήρωση των υποχρεώσεων του υπάρχοντος διαχειριστή.
   3.   Τίτλοι προερχόμενοι από τιτλοποίηση οι οποίοι περιέχουν διατάξεις περί αδιάλειπτης εξυπηρέτησης των δανείων που πληρούν τους όρους της κατευθυντήριας γραμμής ΕΚΤ/2013/4 και είχαν περιληφθεί στον κατάλογο αποδεκτών περιουσιακών στοιχείων πριν την έναρξη ισχύος της παρούσας απόφασης παραμένουν αποδεκτοί επί ένα έτος από την έναρξη ισχύος της παρούσας απόφασης.
   Άρθρο 4
   Τροποποίηση των κανόνων αποδοχής πρόσθετων δανειακών απαιτήσεων
   Σε περίπτωση επέλευσης των εξαιρετικών περιπτώσεων του άρθρου 4 παράγραφος 3 της κατευθυντήριας γραμμής ΕΚΤ/2013/4, οι ΕθνΚΤ μπορούν, κατόπιν έγκρισης εκ μέρους του διοικητικού συμβουλίου, να δέχονται δανειακές απαιτήσεις:
   
               α)
            
            
               κατ’ εφαρμογή των κριτηρίων καταλληλότητας και των μέτρων ελέγχου κινδύνων που θεσπίζει άλλη ΕθνΚΤ δυνάμει του άρθρου 4 παράγραφοι 1 και 2 της κατευθυντήριας γραμμής ΕΚΤ/2013/4·
            
         
               β)
            
            
               που διέπονται από το δίκαιο κράτους μέλους άλλου από εκείνο στο οποίο οι ίδιες είναι εγκατεστημένες·
            
         
               γ)
            
            
               περιλαμβάνονται σε χαρτοφυλάκιο δανειακών απαιτήσεων ή εξασφαλίζονται με ακίνητα περιουσιακά στοιχεία, εφόσον η δανειακή απαίτηση ή ο αντίστοιχος οφειλέτης (ή, όπου συντρέχει περίπτωση, ο εγγυητής) διέπεται από το δίκαιο κράτους μέλους της ΕΕ άλλου από εκείνο στο οποίο οι ίδιες είναι εγκατεστημένες.
            
         Άρθρο 5
   Έναρξη ισχύος
   Η παρούσα απόφαση αρχίζει να ισχύει την 1η Οκτωβρίου 2013.
   Το άρθρο 4 εφαρμόζεται από την 1η Ιανουαρίου 2014.
   
      Φρανκφούρτη, 26 Σεπτεμβρίου 2013.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  ΕΕ L 331 της 14.12.2011, σ. 1.
   
      (2)  ΕΕ L 95 της 5.4.2013, σ. 22.
   
      (3)  ΕΕ L 95 της 5.4.2013, σ. 23.
   
      (4)  ΕΕ L 195 της 18.7.2013, σ. 27.
   
      (5)  Ως αξιολόγηση «single A» νοείται ελάχιστη αξιολόγηση «Α3» διενεργούμενη από τον οίκο Moody’s, «Α-» διενεργούμενη από τους οίκους Fitch ή Standard & Poor’s ή «ΑL» διενεργούμενη από τον οίκο DBRS.